Ole Donner (DF), 2000-02-08:
Vi vil også være med til at yde en indsats for, at der bliver færre dræbte i trafikken.
Og vi er enige med trafikministeren i, at de fire steder, hvor der primært sker nogle ting, det er, når fartgrænser ikke overholdes, det er spritbilister, det er cyklister, og det er de ulykker, der sker i kryds.
Det er nogle væsentlige ting, der skal forbedres.
Ud over det vil jeg også gerne pege på, at det jo også er dårlig vedligeholdelse af vognparken.
Det medfører også masser af ulykker, fordi man kører i en udtjent vognpark med dårlige dæk, dårlige støddæmpere osv.
Det vil jo nu blive forbedret, efter at der er indført et tvungent syn
hvert andet år.
En ting, der også er skyld i mange ulykker, er den manglende færdighed hos bilisterne, og derfor tror jeg på, at en af de ting, som vi også må gøre, er, at vi må forbedre kørelæreruddannelsen og forbedre uddannelsen for køreskoleeleverne.
Så er jeg enig med Venstres hr. Svend Heiselberg i, at man bør investere noget mere i trafiksikre veje, og at man bør gøre mere for at separere de hårde trafikanter fra de bløde trafikanter.
Jeg synes også, det ville være udmærket, hvis man brugte nogle flere penge på det område og lavede nogle flere cykelstier.
Derimod er vi i Dansk Folkeparti ikke så meget for, at man klistrer alle de små byer til med chikaner og alt muligt, men vi går dog ind for, at der må lægges mere ud til kommunerne, og derfor støtter vi også den ændring af færdselsloven, der er i gang, hvor man lægger flere afgørelser ud til kommunerne, fordi de kender de faktiske forhold.
Der trænges til mange oplysningskampagner fremover, også over for cyklisternes færden, deres venstresving specielt, og at de i det hele taget overholder færdselsloven.
Jeg mener også, at der kunne laves kampagner om standsning og parkering, for der sker mange ulykker, fordi man holder et ulovligt sted eller har parkeret et ulovligt sted.
En god kampagne kunne også være om farligheden ved overhalinger.
Derfor er der en lang række kampagner, som bør igangsættes, og det viser sig, at hver gang man har haft en stor kampagne, nedsætter man dels hastigheden, dels dødstallene m.v., så derfor er jeg ikke i tvivl om, at det hjælper.
Dansk Folkeparti har den klare holdning, at hvis der skal være fotoovervågning, så skal der skiltes.
Det må være sådan, at man kan se, at her er der en automatisk kontrol, ellers bliver det en pengemaskine, og det går ud over retssikkerheden i og med, at man bare får en bon nogle dage efter.
Jeg har intet imod, at man bliver taget for at køre for stærkt af færdselspolitiet.
Man bliver konfronteret med, at man har kørt så og så mange 100 m på så og så mange sekunder, og det giver en gennemsnitshastighed på sådan og sådan.
Så kan man sige, om man er enig eller uenig, og så kan det enten blive afgjort ved en bøde eller komme for retten. Vi er også indstillede på at være med til nogle forsøg med at overvåge nogle kryds for at se, om folk vader eller kører over for rødt lys.
Det er jo en meget, meget farlig ting.
Men hvis der skal være en sådan overvågning, så må det igen være en klar forudsætning, at der er skiltet højt og tydeligt, sådan at folk ved, at her vil de blive overvåget.
At der f.eks. laves fotocellekontrol af hastigheden i hele Danmark, synes vi ikke om, men vi vil godt være med til det, hvis der skiltes ordentligt og man koncentrerer sig om de steder, hvor der er fare på færde, sortpletbekæmpelse m.v.